IMH ลุยบริหารศูนย์พักคอย “ราษฎร์บูรณะ” รองรับผู้ป่วย 200 เตียง
IMH - รพ.ประชาพัฒน์ เข้าบริหารศูนย์พักคอยเพื่อส่งต่อผู้ป่วยโควิดเขตราษฎร์บูรณะ รองรับผู้ป่วยติดเชื้อโควิดกลุ่มสีเขียวที่ไม่แสดงอาการหรือมีอาการเล็กน้อย จำนวน 200 เตียง เริ่มเปิดรับผู้ป่วยได้ต้นเดือน ส.ค.นี้
2 ส.ค. 2564

ดร. สิทธิวัตน์ กำกัดวงษ์ ประธานเจ้าหน้าที่บริหาร บริษัทโรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH และ ประธานกรรมการบริหาร โรงพยาบาลประชาพัฒน์ เปิดเผยว่า  ล่าสุดโรงพยาบาลประชาพัฒน์ ได้เข้าบริหารศูนย์พักคอยเพื่อส่งต่อผู้ป่วยโควิดเขตราษฎร์บูรณะ ซึ่งเป็นการผนึกกำลังความร่วมกับ เครือข่ายอสังหาริมทรัพย์ไทย
โดยศูนย์พักคอยดังกล่าวตั้งอยู่บนพื้นที่บริเวณโกดังคลังสินค้าริมแม่น้ำเจ้าพระยา ของบริษัท ศรีไทยซุปเปอร์แวร์ จำกัด (มหาชน) ถนนราษฎร์บูรณะ เขตราษฎร์บูรณะ โดยนำพื้นที่ดังกล่าวมาปรับปรุงพื้นเพื่อยกระดับสู้โควิด ทั้งนี้สถานที่ดังกล่าวสามารถรองรับผู้ป่วยได้ 200 เตียง แบ่งเป็นผู้ป่วยชาย 100 เตียง และผู้ป่วยหญิง 100 เตียง โดยมีโรงพยาบาลประชาพัฒน์ บริหารจัดการผู้ป่วย โดยเริ่มเปิดรับผู้ป่วยได้ ต้นเดือนสิงหาคมนี้
สำหรับศูนย์พักคอยเขตราษฎร์บูรณะ มีวัตถุประสงค์เพื่อส่งต่อผู้ป่วยโรคติดเชื้อโควิด ของเขตราษฎร์บูรณะ รองรับผู้ป่วยติดเชื้อโควิดกลุ่มสีเขียวที่ไม่แสดงอาการหรือมีอาการเล็กน้อย โดยจะแยกผู้ป่วยจากบ้าน เพื่อนำมาพักคอยที่ศูนย์ฯแห่งนี้ ซึ่งจะมีการคัดกรองอาการและดูแลเบื้องต้น เพื่อรอการส่งต่อไปรักษา ที่โรงพยาบาล เพื่อลดปัญหาการแพร่ระบาดและติดเชื้อของคนในครอบครัวและชุมชน สำหรับในพื้นที่เขตราษฎร์บูรณะ
โดยเมื่อวันที่ 31 ก.ค.ที่ผ่านมา ได้มีการเปิดศูนย์พักคอยเขตราษฎร์บูรณะ โดยได้รับเกียรติจาก นายศักดิ์ชัย บุญมา รองผู้ว่าราชการกรุงเทพมหานคร และ นางสาวอธิศรี วุฒิภาคภักดี ผู้อำนวยการเขตราษฎร์บูรณะ พร้อม นพ.สุขุม กาญจนพิมาย อดีตปลัดกระทรวงสาธารณสุข, ผศ.ดร. ธนวรรธน์ พลวิชัย ประธานกรรมการ IMH, นพ. ณัฐวุฒิ แหวนหล่อ ประธานเจ้าหน้าที่บริหาร โรงพยาบาล ประชาพัฒน์, นายพรนริศ ชวนไชยสิทธิ์ นายกสมาคมอสังหาริมทรัพย์ไทย, ดร. วรพจน์ กันตพิพัฒน์ กรรมการสมาคมฯ, ผู้แทน บมจ. ศรีไทย ซุปเปอร์แวร์, ผู้แทนมูลนิธิมาดามแป้ง, และผู้แทน บมจ. เมืองไทยประกันภัย, ผู้แทนมหาวิทยาลัยเทคโนโลยีพระจอมเกล้าธนบุรี
นอกจากนี้ ยังมีผู้แทนคณะสาธารณสุขศาสตร์ มหาวิทยาลัยมหิดล, ผู้แทนกองทัพเรือ, และทีม อปพร. เขตราษฎร์บูรณะ ลงพื้นที่ตรวจเยี่ยมศูนย์พักคอยเพื่อส่งต่อเขตราษฎร์บูรณะฯ  โดยตรวจความเรียบร้อยการบริหารจัดการภายในศูนย์พักคอย การติดตั้งอุปกรณ์ต่างๆ การจัดวางเตียง การระบายอากาศ สภาพแวดล้อม ระบบการดูแลความปลอดภัย การติดตั้งกล้อง CCTV สถานที่พักขยะ และบริเวณโดยรอบศูนย์พักคอยเพื่อส่งต่อผู้ป่วยโควิด  ดร. สิทธิวัตน์ กล่าวทิ้งท้าย